આ નાટકની વાર્તા તો જોવા આવનાર બધાને ખબર જ હતી. અને જેને ના ખબર હોય તેના માટે ત્યાં પુસ્તકો અને પુસ્તિકાઓ પણ ઉપલબ્ધ હતી. ઘણાને તો આ નાટકની પંક્તિઓ પણ યાદ હતી. તેમ છતાં હાજર હજારેક માણસને કઈ વાતે જકડી રાખ્યાં હતાં? નાટક શરૂ થયા બાદ મધ્યાંતર ક્યાં આવી ગયો અને નેવું મિનિટ ક્યાં વીતી ગઈ એ ખબર જ ના પડી. એનો યશ શેક્સપિયરની કલમને નહિ તો કોને જાય? સાથે સાથે કલાકારો પણ એ યશના સહભાગી ખરા કારણ કે તેમના એનર્જેટિક અભિનયે બધાને જકડી રાખ્યા હતાં.